Tiener sterf ná paraffien vlam vatArgieffoto ŉ 15-jarige seun is oor die naweek in die Oos-Kaap dood nadat ŉ brand in sy slaapkamer uitgebreek het. Volgens kapt. Jackson Manatha, polisiewoordvoerder, het die brand Saterdag omstreeks 20:30 in die Zazulwana- informele nedersetting in Butterworth plaasgevind. “Die brand het vermoedelik ontstaan toe paraffien wat langs ŉ verwarmer gestaan het, vlam gevat het,” het Manatha gesê. “Die seun se ouers het in ŉ ander kamer geslaap en geskok wakker geword toe die vlamme by die seun se kamer uitkom.” Niemand is andersins tydens die voorval beseer nie. Die polisie doen ŉ geregtelike doodsondersoek.